text: Stress-app testes i Kolding
  11 august 2015 kl. 14.06
  En ny mobil-app, der netop nu testes i Kolding, skal hjælpe virksomhederne og deres medarbejdere med at håndtere stress.
  App'en, der hedder Worklife Barometer, fungerer på den måde, at medarbejderne får en besked hver 14. dag, hvor de bliver bedt om at svare på en række spørgsmål om deres trivsel hjemme og på arbejdspladsen. Ud fra de svar bliver de placeret i en graf, der viser om de er i farezonen for at enten at have eller udvikle stress.
  Alt efter hvor slemt det står til, vil firmaet bag app'en sende en erhvervspsykolog ud for at tale med medarbejderen. 
  App'en bliver lige nu testet hos flere lokale virksomheder, og en af de virksomheder er SEB Pension, der også har kontor i Kolding. På landsplan har firmaet omkring 130 medarbejdere, der er med i ordningen.
  - Vi kan se, på de månedsrapporter vi får, at beredskabet bliver aktiveret mellem to og fem gange om måneden. Så det er selvfølgelig ikke positivt som sådan, at der er nogle der har brug for beredskabet, men det er rigtig positivt at der er nogle der får hjælp, siger salgschef i SEB Pension, Jens Bruun, til TV SYD.
  Se hvordan app'en fungerer i videoen herunder. (Varighed: 1:51)
  
  